Kloge mennesker kan flere bandeord end uintelligente mennesker, og derfor bander de mere.

De fleste har nok hørt udtrykket at bande som en havnearbejder. Normalt forbindes bandeord nemlig med de lavere samfundslag.

Men en ny undersøgelse gør op med denne myte. Det viser sig nemlig, at det kan være et tegn på intelligens, hvis personer bander meget. Det skriver Berlingske.

Grunden til, at de intelligente bander mest, er simpelthen, fordi deres ordforråd er større, og dermed kan de flere bandeord. Det har forskere fra Marist College og Massachusetts College og Liberal Arts fundet ud af ud fra et studie med 60 personer med hver deres baggrund.

En udbredt myte

- Der er en generel forestilling om, at bandeord er havnearbejdersprog, og at det er uintelligente mennesker, som bander mest, siger Marianne Rathje, der er sprogforsker ved Syddansk Universitet, til Berlingske.

Michael Ejstrup, der er sprogforsker ved Danmarks Journalisthøjskole, forklarer, at den misforståede opfattelse af, at bandeord hører de lavere sociale lag tid, skyldes, at man i gamle dage opdragede børn fra de højere samfundsklasser til ikke at bande, fordi de i disse hjem ofte var mere kristne end i de lavere samfundlag. I gamle dage var bandeordene bundet op på kristendommen med vendinger som "for fanden" og "satan".

I dag er bandeord dog offentligt brugt i medier og andre steder, hvorfor forskellene mellem samfundslagene er udjævnede.